Diari Oficial de la Generalitat Valenciana


Sumari del DOGV 9211, del 09-11-2021 (2021/10142)

ORDRE 12/2021, de 21 d'octubre, de la Conselleria d'Hisenda i Model Econòmic, per la qual s'autoritza el pagament, mitjançant domiciliació bancària, de les taxes per prestació de serveis d'assistència sanitària i es modifiquen les ordres 2/2015, de 27 de gener, i 4/2015, de 3 de març, de la Conselleria d'Hisenda i Administració Pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9211

Data del DOGV
:   09-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10277


Data del document
:   21-10-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic

ORDRE 12/2021, de 21 d'octubre, de la Conselleria d'Hisenda i Model Econòmic, per la qual s'autoritza el pagament, mitjançant domiciliació bancària, de les taxes per prestació de serveis d'assistència sanitària i es modifiquen les ordres 2/2015, de 27 de gener, i 4/2015, de 3 de març, de la Conselleria d'Hisenda i Administració Pública. [2021/10303]  
Preàmbul  
  
En l'article 29.1.1, la Llei 20/2017 de taxes de la Generalitat, de 28 de desembre, regula les taxes per prestació de serveis d'assistència sanitària. Aquesta taxa genera un gran volum de pagaments entre les entitats o empreses col·laboradores i la conselleria competent en matèria de sanitat, la realització dels quals s'efectua a través de transferència.  
L'article 6 del Decret 182/2014, de 24 d'octubre, del Consell, pel qual es regula l'ingrés dels drets de naturalesa pública gestionats per la Generalitat, i la devolució d'ingressos indeguts relatius a tals drets, preveu, entre altres, el pagament en efectiu mitjançant domiciliació bancària quan aquest mitjà de pagament haja sigut establit expressament mitjançant una ordre de la conselleria competent en matèria d'hisenda.  
  
El procediment de domiciliació bancària constitueix un mitjà de pagament que afavoreix el compliment de les obligacions tributàries i incrementa l'eficiència de la gestió recaptatòria. Per tal motiu es considera convenient habilitar de manera genèrica la seua utilització en l'àmbit de les taxes per prestació de serveis d'assistència sanitària, atés que en l'actualitat només estava contemplada la seua utilització en el marc del Decret 190/2013, de 20 de desembre, del Consell, pel qual es regula el conveni especial de prestació d'assistència sanitària en l'àmbit de la Comunitat Valenciana a persones que no tinguen la condició d'assegurades ni de beneficiàries del Sistema Nacional de Salut.  
D'altra banda, amb la finalitat d'adaptar-les al Reglament (UE) núm. 260/2012 del Parlament Europeu i del Consell, de 14 de març de 2012, pel qual s'estableixen requisits tècnics i empresarials per a les transferències i els deutes domiciliats en euros, i es modifica el Reglament (CE) núm. 924/2009, es modifiquen les ordres 2/2015, de 27 de gener, de la Conselleria d'Hisenda i Administració Pública, per la qual s'autoritza el pagament mitjançant domiciliació bancària de les taxes per la prestació de serveis d'atenció social, i s'estableixen les condicions i requisits per a la seua efectivitat, i 4/2015, de 3 de març, de la Conselleria d'Hisenda i Administració Pública, per la qual s'estableixen el procediment i les condicions per a la domiciliació obligatòria del pagament d'ajornaments i fraccionaments de tributs i altres deutes de dret públic concedits per la Generalitat. A aquest efecte se suprimeix el requisit que el pagament mitjançant càrrec en compte es realitze en un compte obert en una entitat de crèdit autoritzada per a actuar com a col·laboradora en la gestió recaptatòria de la Generalitat.  
  
La norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l'exercici de la potestat reglamentària, de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques. L'aprovació d'aquesta ordre constitueix un requisit necessari i eficaç per a ampliar l'àmbit d'aplicació de la domiciliació bancària a les prestacions sanitàries i permet complir la regulació comunitària en matèria de càrrecs en compte, removent obstacles injustificats a la plena efectivitat del principi de lliure circulació de capitals. Per tal motiu, des del punt de vista de la seguretat jurídica, l'ordre és una eina que dona coherència a l'ordenament fiscal autonòmic amb l'existent sobre mitjans de pagament. Quant a la proporcionalitat, aquesta ordre conté la regulació imprescindible, sense que comporte mesures restrictives de drets ni impose obligacions a les entitats destinatàries. En matèria de transparència, s'han definit clarament els objectius d'aquesta norma i la seua justificació, i s'ha possibilitat la participació activa de les persones i associacions representatives d'interessos que pogueren veure's afectats per aquesta. Finalment, l'eficiència d'aquesta ordre queda garantida perquè no comporta càrregues administratives addicionals. Les actuacions seran assumides pel personal i mitjans ja existents, sense que les mesures incloses en aquesta suposen un increment de dotacions ni retribucions ni altres despeses de personal.  
  
En virtut d'això, en execució del que es disposa en la normativa esmentada, l'article 5 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, a proposta de la Direcció General de Tributs i Joc, i previs els tràmits i informes exigits per l'article 43 de la Llei 5/1983, de 30 desembre, del Consell, així com els exigits amb caràcter bàsic en els articles 127 a 133 de la Llei 39/2015, d'1 d'octubre, del procediment administratiu comú de les administracions públiques, conforme amb el Consell Jurídic Consultiu de la Comunitat Valenciana,   
  
  
ORDENE  
  
Article 1. Autorització del pagament de les taxes per prestació d'assistència sanitària mitjançant el procediment de domiciliació  
1. S'autoritza el pagament per domiciliació bancària en la gestió recaptatòria de les taxes per prestació d'assistència sanitària.  
2. La data de càrrec en compte de tals domiciliacions serà el dia 5 o 20 del mes, en funció de quina siga la data de venciment del termini de pagament en període voluntari de la liquidació, i es considerarà, si aquest no és hàbil, l'immediat hàbil següent.  
  
Article 2. Habilitació del sistema de domiciliació del pagament  
1. La persona o entitat obligada a efectuar el pagament, actuant per si mateixa o a través de qui n'ostente la representació, podrà sol·licitar en qualsevol moment a l'òrgan de la Generalitat competent per a la recaptació de les taxes per la prestació d'assistència sanitària l'adhesió a aquest sistema de pagament.  
La sol·licitud s'efectuarà per via telemàtica a través del procediment posat a la seua disposició en la seu electrònica de la Generalitat Valenciana.  
2. En la sol·licitud s'inclourà la codificació del compte en el qual s'efectuarà el càrrec, que haurà de complir els següents requisits:  
a) Ser de titularitat de la persona obligada al pagament.  
b) Tractar-se d'un compte a la vista que admeta la domiciliació de pagaments.  
3. La persona que tinga l'obligació de realitzar el pagament, o qui la represente, podrà sol·licitar a l'òrgan de la Generalitat competent per a la recaptació de les taxes per la prestació d'assistència sanitària la modificació del compte de domiciliació dels pagaments.  
Quan la sol·licitud de modificació ha tingut entrada en el registre de l'òrgan competent entre els dies 1 i 15 del mes, farà efecte respecte dels pagaments que vencen des del dia 5 del mes següent. Si ha tingut entrada en tal registre des del dia 16 fins a l'últim dia del mes, farà efecte respecte dels pagaments que vencen des del dia 20 del mes següent.  
  
  
Article 3. Gestió de les domiciliacions  
1. La Generalitat generarà un fitxer de domiciliacions per cada entitat bancària en la gestió recaptatòria de la Generalitat. L'entitat respectiva, una vegada finalitzada la gestió de domiciliació, haurà de remetre un fitxer de retorn amb la informació dels drets no cobrats per les domiciliacions retornades.  
2. El càrrec dels imports domiciliats en els comptes de les persones o entitats obligades al pagament haurà d'efectuar-se el dia a què fa referència l'apartat 2 de l'article 1, llevat que el compte designat no complisca algun dels requisits establits en l'apartat 2 de l'article 2 d'aquesta ordre, o en aquest no existisca el dia del venciment saldo disponible per a atendre el pagament íntegre de l'import domiciliat.  
3. El càrrec haurà d'efectuar-se, en tot cas, pels imports íntegres de les liquidacions domiciliades, sense que puguen dur-se a terme càrrecs per imports parcials.  
4. El càrrec dels imports domiciliats haurà de realitzar-se per l'entitat bancària en el mateix compte que figure en el fitxer rebut de la Generalitat, i serà d'exclusiva responsabilitat d'aquesta entitat qualsevol incidència que puga produir-se pel fet que el càrrec es duga a terme en un compte diferent.  
5. Les dades personals seran tractades de conformitat amb el que es disposa en el Reglament 2016/679/UE, de 27 d'abril, de protecció de les persones físiques (Reglament general de protecció de dades) i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Article 4. Moment del pagament i alliberament de l'obligat enfront de la Generalitat  
1. El pagament de les liquidacions domiciliades es considerarà efectuat en la data en què es produïsca el càrrec en el compte de les persones o entitats obligades, i mancarà d'efectes enfront de la Generalitat la data en què l'entitat financera valore comptablement l'operació de deute.  
  
2. Sense perjudici del que es preveu en l'article 38.3 del Reglament general de recaptació, quan no es produïsca el càrrec en compte dels imports domiciliats, fins i tot per una causa no imputable a les persones o entitats obligades, aquestes no quedaran alliberades enfront de la Generalitat de l'obligació d'ingressar l'import del deute domiciliat.  
  
Article 5. Sistema de consultes de les liquidacions  
A l'efecte de portar el seguiment del pagament de les liquidacions per prestació d'assistència sanitària, s'habilitarà un sistema d'informació que permeta la consulta en línia dels diferents estats de les liquidacions per a cada persona o entitat obligada.  
  
  
DISPOSICIONS ADDICIONALS  
  
Primera. Remissió d'informació d'ingressos  
Les ordres emeses per òrgans gestors d'ingressos de la Generalitat amb format normalitzat XML per a la realització de domiciliació de càrrecs directes SEPA (Single Euro Payments Area) en euros (Quadern 19 XML ISO 20141) que incloguen informació relativa a ingressos de naturalesa pública, a més de ser remeses a les entitats financeres col·laboradores per a processar-les i tramitar-les, hauran de remetre's a l'Agència Tributària Valenciana, a l'efecte de la corresponent identificació i aplicació d'ingressos en comptabilitat, a través dels següents missatges:  
a) Missatge d'iniciació de càrrecs directes (pain.367.989.02).  
b) Missatge de comunicació de devolucions de càrrecs directes esquema bàsic (pain.921.853.03).  
c) Missatge de comunicació de rebutjos de càrrecs directes (pain.060.442.03).  
  
Segona. Clàusula de no despesa  
La implementació d'aquesta ordre, en la mesura que el seu únic cost per a la Generalitat és el derivat dels necessaris desenvolupaments d'adaptació en les aplicacions informàtiques de l'Agència Tributària Valenciana, duts a terme a través dels mitjans ordinaris de desenvolupament, actualització i manteniment d'aquestes aplicacions, no implicarà cap augment de la despesa pública, i, en tot cas, haurà de ser atés amb els mitjans personals i materials d'aquest organisme.  
  
Tercera. Desenvolupament i aplicació de l'ordre  
Es faculta la persona titular de la sotssecretaria de la conselleria competent en matèria de Sanitat per a dictar les resolucions i adoptar les mesures que considere necessàries per a l'aplicació del que es disposa en aquesta ordre.  
  
  
DISPOSICIONS FINALS  
  
Primera. Modificació de l'Ordre 2/2015, de 27 de gener, de la Conselleria d'Hisenda i Administració Pública, per la qual s'autoritza el pagament mitjançant domiciliació bancària de les taxes per la prestació de serveis d'atenció social, i s'estableixen les condicions i requisits per a la seua efectivitat  
Es dona una nova redacció a l'article 2.2 que quedarà redactat de la manera següent:  
«Article 2. Legitimació, procediment i efectes de la domiciliació.  
(?)  
2. El compte de domiciliació haurà de complir els següents requisits:  
a) Ser de titularitat de la persona o entitat obligada al pagament.  
b) Tractar-se d'un compte a la vista o d'una llibreta d'estalvi que admeta la domiciliació de pagaments.»  
  
Segona. Modificació de l'Ordre 4/2015, de 3 de març, de la Conselleria d'Hisenda i Administració Pública, per la qual s'estableixen el procediment i les condicions per a la domiciliació obligatòria del pagament d'ajornaments i fraccionaments de tributs i altres deutes de dret públic concedits per la Generalitat  
Es dona una nova redacció a l'article 3.2, que quedarà redactat amb el tenor següent:  
«Article 3. Procediment de domiciliació  
(?)  
2. El compte de domiciliació haurà de complir els següents requisits:  
a) Ser de titularitat de la persona o entitat obligada al pagament.  
b) Tractar-se d'un compte a la vista o d'una llibreta d'estalvi que admeta la domiciliació de pagaments.»  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 21 d'octubre de 2021  
  
El conseller d'Hisenda i Model Econòmic,  
VICENT SOLER I MARCO